Výzva
na podávanie žiadostí o financovanie rozvojových projektov environmentálnej výchovy a vzdelávania 
ENVIROPROJEKT 2018

Ministerstvo školstva, vedy, výskumu a športu Slovenskej republiky (ďalej len „ministerstvo“) oznamuje, že z rozpočtu kapitoly ministerstva na rok 2018 vyčlenilo finančné prostriedky         vo výške 50 000,00 € na realizáciu rozvojových projektov zameraných na rozvoj environmentálnej výchovy a vzdelávania v základných a stredných školách pod názvom ENVIROPROJEKT 2018. 

1.	Prioritné témy rozvojového projektu ENVIROPROJEKT 2018
Rozvojový projekt školy musí vychádzať z cieľov vzdelávacích oblastí a prierezových tém štátneho vzdelávacieho programu s dôrazom na prierezovú tému environmentálna výchova a z vlastného školského vzdelávacieho programu. 
Oblasťou podpory v roku 2018 sú ciele, aktivity a celá realizácia projektu spracovaná pre témy tematických okruhov environmentálnej výchovy, ktoré si realizátor vyberie s prihliadnutím na miestne a regionálne podmienky školy:			
téma 1:    Lesný ekosystém
téma 2:    Lúčny ekosystém
téma 3:    Vodný ekosystém
téma 4:    Urbánny ekosystém

Rozvojový projekt školy zamerať na: 
•	tvorbu vlastného environmentálneho programu školy s dôrazom na trvalo udržateľný rozvoj;
•	implementáciu témy do výchovno-vzdelávacieho procesu s dôrazom na vedenie žiakov k zodpovednému správaniu k životnému prostrediu a k zlepšovaniu životného prostredia; 
•	metodické a učebné materiály a pomôcky k téme na zabezpečenie realizácie environmentálneho programu školy; 
•	konkrétne praktické aktivity so žiakmi s dôrazom na podmienky školy (napr. realizácia projektu  v školských záhradách, vybudovanie jazierok na školských pozemkoch, výsadba našich pôvodných drevín, výsadba prirodzenej lúky a medonosných rastlín pre včely, vtáčie búdky a podložky, vytvorenie búdok a podložiek, špeciálnych búdok pre dážďovníky obyčajné a netopiere a iné). 
 
2.	Žiadatelia
Finančné prostriedky sa poskytujú na základe § 4d, § 6 ods. 1 a § 6a ods. 1 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov (ďalej len „zákon č. 597/2003 Z. z.“) zriaďovateľom škôl, v ktorých sa vzdelávanie považuje za sústavnú prípravu na povolanie (ďalej len „žiadateľ“).
 
3.	Trvanie projektu
Realizácia rozvojového projektu sa môže začať najskôr od 6. júna 2018 a všetky aktivity musia byť ukončené do 30. novembra 2018, pričom pridelené finančné prostriedky musia byť použité v tomto termíne.

4.	Predkladanie žiadostí
Žiadosť o finančné prostriedky na realizáciu rozvojového projektu žiadateľ predkladá ministerstvu prostredníctvom odboru školstva príslušného okresného úradu v sídle kraja (ďalej len „OŠ“) v súlade s § 4d zákona č. 597/2003 Z. z.   
Formulár žiadosti je k dispozícii na webovom sídle ministerstva www.minedu.sk, v časti Regionálne školstvo/ Rozvojové projekty v regionálnom školstve/ ENVIROPROJEKT 2018.
Vyplnenú žiadosť predkladá žiadateľ do 29. marca 2018 príslušnému OŠ s označením na obálke  
„ENVIROPROJEKT 2018“.
Pre podanie žiadosti je rozhodujúci dátum na poštovej pečiatke.
Písomnú žiadosť je potrebné predložiť v 1 vyhotovení a v elektronickej podobe na CD v jednom súbore programu MS WORD. Odporúčame, aby písomná žiadosť neprekročila 8 strán textu (nepoužívajte hrebeňovú väzbu, prikladajte len nutné obrazové prílohy max. v rozsahu 300 kB).
Príslušný OŠ preverí úplnosť predkladanej žiadosti: 
1.   vyplnené všetky údaje v žiadosti, 
2.   podpisy a pečiatky.

Žiadosti, ktoré spĺňajú požadované kritériá, zašle OŠ sekcii regionálneho školstva ministerstva v lehote do 11. apríla 2018. 
Žiadateľ predkladá len jeden rozvojový projekt vo vzťahu k príslušnej škole. 

5.	Pridelenie finančných prostriedkov 
Maximálna výška finančného príspevku ministerstva pre projekty s miestnou a regionálnou pôsobnosťou v roku 2018 je 
2 000,00 €.

Požadovanú finančnú čiastku od ministerstva uvedie žiadateľ v eurách (nie v centoch; zaokrúhľovať na celé euro, napr. 1 950,00 €). 
Spoluúčasť zriaďovateľa alebo iných osôb a organizácií na realizácii rozvojového projektu        je v súlade s § 4d ods. 4 zákona č. 597/2003 Z. z. vo výške najmenej 5 % z výšky finančných prostriedkov pridelených ministerstvom na realizáciu rozvojového projektu. 
Z pridelených finančných prostriedkov na realizáciu projektu môže realizátor čerpať 10 % na režijné náklady (kancelárske potreby, telefón, internet, poštovné). 
Pridelené finančné prostriedky nemôžu byť použité na:
•	úhradu záväzkov z predchádzajúcich rozpočtových rokov,
•	refundáciu výdavkov uhradených v predchádzajúcich rozpočtových rokoch,
•	úhradu mzdových výdavkov a poistného na povinné verejné zdravotné poistenie, poistného na sociálne poistenie, príspevku na starobné dôchodkové sporenie a doplnkové dôchodkové sporenie,
•	úhradu kapitálových výdavkov,
•	letné tábory, víkendové pobyty, študijné pobyty a projekty s vedeckým zameraním, nákup zariadení informačno-komunikačných technológií, nákup zberných nádob na odpad, stavebné budovanie školských areálov. 
Odporúčame realizátorovi projektu uvádzať informáciu o pridelení finančných prostriedkov ministerstvom na všetkých produktoch, ktoré vzniknú v súvislosti s projektom. Ministerstvo si vyhradzuje právo zdieľať výsledky a výstupy úspešných projektov, ktorým budú finančné prostriedky na realizáciu projektu poskytnuté. 

6.	Výber projektov
Výber projektov odporučených na poskytnutie finančných prostriedkov vykoná Medzirezortná komisia pre výber, hodnotenie a finančnú podporu environmentálnych projektov Ministerstva školstva, vedy, výskumu a športu Slovenskej republiky (ďalej len „výberová komisia“), ktorej zloženie a činnosť upravuje štatút podpísaný ministrom školstva, vedy, výskumu a športu SR. 

Projekty bude výberová komisia posudzovať a hodnotiť podľa nasledovných kritérií:
•	využiteľnosť environmentálneho projektu vo výchovno-vzdelávacej činnosti v školách alebo pre metodickú činnosť učiteľov,
•	využiteľnosť environmentálneho projektu v mieste sídla školy, príp. v územnej pôsobnosti kraja, 
•	aktívna účasť a zapojenie žiakov, rodičov, miestneho obyvateľstva a odborníkov v predmetnej oblasti pri riešení a podpore environmentálneho projektu,
•	preukázateľné výsledky environmentálneho projektu, environmentálna efektívnosť, nápaditosť, originalita a inovatívne prvky projektu,
•	ekonomická efektívnosť, výška spoluúčasti na realizácii rozvojového environmentálneho projektu.
Pri rovnakom bodovom ohodnotení projektov rozhoduje o poradí výberová komisia hlasovaním. 

Zoznam žiadateľov, ktorým budú poskytnuté finančné prostriedky, ministerstvo zverejní na svojom webovom sídle v časti Regionálne školstvo/ Rozvojové projekty v regionálnom školstve/ ENVIROPROJEKT 2018 do 30 dní od schválenia ministerkou školstva, vedy, výskumu a športu SR. 

7.	Ďalšie informácie
Finančné prostriedky na realizáciu rozvojového projektu sa poskytujú samosprávnym krajom prostredníctvom ministerstva a ostatným žiadateľom prostredníctvom príslušného OŠ, ktorým v zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon č. 523/2004 Z. z.“) podlieha aj zúčtovanie poskytnutých finančných prostriedkov. 

Podľa zákona č. 357/2015 Z. z. o finančnej kontrole a audite a o zmene a doplnení niektorých zákonov a zákona č. 523/2004 Z. z. je OŠ zodpovedný za vyúčtovanie použitia finančných prostriedkov v súlade s ich rozpisom. OŠ dokumentáciu o podrobnom vyúčtovaní poskytnutých finančných prostriedkov na rozvojové projekty zároveň archivuje a v prípade ďalšej kontroly je k dispozícii k nahliadnutiu.  

Žiadateľ je povinný pridelené finančné prostriedky použiť výlučne na zabezpečenie cieľa projektu, na ktorý sa finančné prostriedky poskytli, a podľa predloženého rozpisu rozpočtu rozvojového projektu odsúhlaseného výberovou komisiou.

JUDr. Mgr. Martina Lubyová, PhD.
ministerka školstva, vedy, výskumu a športu
Slovenskej republiky
Bratislava        februára 2018